# Smernica č. 40/2022

# o protispoločenskej činnosti

Gestorský útvar: odbor kontroly, tel.: 02 59374 681 ev. č.: 2022/14624:1-A9050

Minister školstva, vedy, výskumu a športu (ďalej len „minister“) podľa článku 12 ods. 2 písm. f) druhého bodu Organizačného poriadku Ministerstva školstva, vedy, výskumu a športu Slovenskej republiky v súlade s § 10 ods. 8 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení neskorších predpisov (ďalej len „zákon o ochrane oznamovateľov“) vydáva túto smernicu:

## **Čl. 1 Úvodné ustanovenia**

1. Táto smernica upravuje postup pri podávaní, prijímaní a preverovaní oznámení o protispoločenskej činnosti (ďalej len „oznámenia“), podrobnosti o právach a povinnostiach zodpovednej osoby pri preverovaní oznámení, ochrane oznamovateľov, zachovávaní mlčanlivosti pri vybavovaní oznámení, vedení evidencie oznámení a spracúvaní osobných údajov.
2. Táto smernica sa vzťahuje na zamestnancov a štátnych zamestnancov Ministerstva školstva, vedy, výskumu a športu Slovenskej a na zamestnancov rozpočtových organizácií alebo príspevkových organizácií zriadených ministerstvom, ktoré nemajú svoju zodpovednú osobu (ďalej len „zamestnanec“).
3. Zamestnanec dbá na to, aby jeho správanie a konanie pri plnení služobných úloh alebo pracovných úloh neviedlo k porušovaniu právnych predpisov ani nevzbudzovalo dojem porušovania právnych predpisov.
4. Úlohy zodpovednej osoby podľa tejto smernice plní protikorupčný koordinátor Ministerstva školstva, vedy, výskumu a športu Slovenskej republiky (ďalej len „ministerstvo“).[[1]](#footnote-1))
5. Minister poskytuje potrebnú súčinnosť pri plnení úloh súvisiacich s výkonom činností zodpovednej osoby.

## **Čl. 2 Základné pojmy**

Na účely tejto smernice sa rozumie

1. **pracovnoprávnym vzťahom** štátnozamestnanecký pomer**,** pracovný pomer alebo obdobný pracovný vzťah,
2. **oznamovateľom** fyzická osoba, ktorá v dobrej viere urobí oznámenie orgánu príslušnému na prijatie oznámenia, úradu alebo zamestnávateľovi;   
   za oznamovateľa sa považuje aj blízka osoba oznamovateľa, ktorá je   
   v pracovnoprávnom vzťahu k tomu istému zamestnávateľovi ako oznamovateľ,   
   k zamestnávateľovi, ktorý je závislou osobou vo vzťahu k zamestnávateľovi oznamovateľa alebo k zamestnávateľovi, ktorý je založený alebo zriadený zamestnávateľom oznamovateľa,
3. **chráneným oznamovateľom** osoba, ktorá podľa zákona o ochrane oznamovateľov urobila kvalifikované oznámenie, o čom jej prokurátor alebo orgán príslušný na konanie o správnom delikte doručil písomné oznámenie o poskytnutí ochrany,
4. **oznámením** uvedenie skutočností, o ktorých sa fyzická osoba dozvedela   
   v súvislosti s výkonom svojho zamestnania, povolania, postavenia alebo funkcie alebo v súvislosti s činnosťou vo verejnom záujme a ktoré sa týkajú protispoločenskej činnosti,
5. **kvalifikovaným oznámením** oznámenie, ktoré môže prispieť alebo prispelo k objasneniu závažnej protispoločenskej činnosti alebo k zisteniu či usvedčeniu jej páchateľa,
6. **závažnou protispoločenskou činnosťou**
7. trestný čin poškodzovania finančných záujmov Európskej únie podľa § 261 až 263 Trestného zákona,
8. trestný čin machinácií pri verejnom obstarávaní a verejnej dražbe podľa § 266 až 268 Trestného zákona,
9. trestné činy verejných činiteľov podľa § 326 až 327a Trestného zákona,
10. trestné činy korupcie podľa § 328 až 336b Trestného zákona,
11. trestný čin, za ktorý Trestný zákon ustanovuje trest odňatia slobody s hornou hranicou trestnej sadzby prevyšujúcou tri roky,
12. správny delikt, za ktorý možno uložiť pokutu s hornou hranicou určenou výpočtom,
13. správny delikt, za ktorý možno uložiť pokutu s hornou hranicou vo výške najmenej 30 000 eur,
14. **odvetným opatrením** konanie alebo opomenutie, ku ktorému dochádza pri plnení služobných úloh alebo pracovných úloh, je vyvolané oznámeníma oznamovateľovi alebo tretej osobe spôsobuje alebo môže spôsobiť neopodstatnenú ujmu.

## **Čl. 3 Podávanie oznámení**

1. Oznámenie možno podať ústne zodpovednej osobe alebo písomne prostredníctvom
2. e-mailovej adresy **eduoko@minedu.sk**, ktorá je dostupná 24 hodín denne a prístupná len zodpovednej osobe,
3. pošty na adresu ministerstva v obálke označenej slovom „CHRÁNENÉ“.
4. Pri ústnom podaní oznámenia vyhotoví zodpovedná osoba zápisnicu podľa vzoru uvedeného v prílohe č. 1. Oznamovateľ je oprávnený skontrolovať jej obsah, opraviť ju a potvrdiť ju svojím podpisom.
5. Oznámenie možno podať aj prostredníctvom
6. polície,
7. prokuratúry,
8. iných orgánov verejnej správy.
9. Oznámenie obsahuje informáciu o protispoločenskej činnosti, ktorú sa oznamovateľ dozvedel pri výkone svojej práce a v dobrej viere sa domnieva, že táto protispoločenská činnosť ohrozuje verejný záujem, hospodárenie či dobré meno ministerstva.
10. Oznámenie musí byť čitateľné, zrozumiteľné a musí byť z neho zrejmé, na akú protispoločenskú činnosť poukazuje.
11. Oznámenie možno podať aj anonymne.
12. Ak je to možné, v oznámení sa uvádza najmä
13. popis protispoločenskej činnosti so všetkými známymi podstatnými skutočnosťami (najmä čo sa stalo, kde, kedy, aké správanie viedlo k podozreniu, kto je podozrivý),
14. informácia, ako oznamovateľ získal informácie, ktoré sú predmetom oznámenia,
15. informácia, či existujú svedkovia alebo iné zainteresované osoby, a ich identifikačné údaje,
16. doklady preukazujúce informácie, ktoré sú predmetom oznámenia,
17. informácia, či oznamovateľ vec už oznámil a ak áno, komu a ako,
18. identifikačné údaje a kontaktné údaje oznamovateľa, ak nejde o anonymné oznámenie.
19. Ak oznamovateľ podá podnet anonymne, môže uviesť anonymizovanú adresu elektronickej pošty, prostredníctvom ktorej bude komunikovať a zodpovedať na prípadné otázky. Zamestnávateľ je zároveň povinný potvrdiť prijatie oznámenia a informovať oznamovateľa o výsledku prešetrenia oznámenia prostredníctvom tejto e-mailovej adresy.
20. Podaním oznámenia podľa zákona o ochrane oznamovateľov nie je dotknutá povinnosť oznámenia trestného činu alebo prekazenia trestného činu podľa   
    § 340 a 341 Trestného zákona.
21. Ak sa oznamovateľ dôvodne domnieva, že disponuje informáciami, ktoré majú povahu oznámenia, má právo podať oznámenie priamo Úradu na ochranu oznamovateľov (ďalej len „úrad“).

## **Čl. 4 Prijímanie a evidencia oznámení**

1. Oznámenie sa podáva zodpovednej osobe. Ak je podané inému zamestnancovi alebo organizačnému útvaru ministerstva, ten ho bezodkladne doručí zodpovednej osobe spôsobom uvedeným v čl. 3 ods. 1 a zároveň je povinný zachovávať mlčanlivosť o skutočnostiach, ktoré sa dozvedel v súvislosti s oznámením, najmä o skutočnostiach, ktoré by mohli identifikovať oznamovateľa alebo dotknuté osoby.
2. Zodpovedná osoba je povinná prijať každé oznámenie a zdržať sa akéhokoľvek konania, ktoré by bránilo jeho podaniu alebo prevereniu.
3. Zodpovedná osoba bezodkladne zaeviduje každé oznámenie v evidencii oznámení oddelene od evidencie ostatných písomností a do siedmich dní potvrdí oznamovateľovi prijatie oznámenia.
4. Evidencia oznámení sa vedie v písomnej podobe a je dostupná výlučne zodpovednej osobe, jej zástupcovi a ministrovi. Zodpovedná osoba ju chráni pred stratou, zničením, poškodením, zneužitím alebo iným neoprávneným nakladaním, pričom dbá na to, aby sa k nej zamedzil prístup neoprávnených osôb.
5. Oznámenie sa ukladá v spisovom obale v uzamknutej skrini. Po ukončení preverovania oznámenia sa písomná dokumentácia ukladá v zapečatenej obálke a v archívnej krabici v uzamknutej skrini v archíve.
6. O oznámení sa eviduje počas piatich rokov od jeho prijatia
7. poradové číslo oznámenia podľa poradia jeho doručenia a roku doručenia,
8. dátum doručenia oznámenia,
9. meno, priezvisko a pobyt oznamovateľa, ak oznámenie nebolo anonymné,
10. predmet oznámenia,
11. výsledok preverenia oznámenia,
12. dátum skončenia preverenia oznámenia.

## **Čl. 5 Preverovanie oznámení**

1. Zodpovedná osoba posúdi na základe obsahu a ďalších znakov podaného oznámenia, či ide o oznámenie o protispoločenskej činnosti, oznámenie o závažnej protispoločenskej činnosti alebo o iné podanie a určí ďalší postup.
2. Zodpovedná osoba preverí každé oznámenie do 90 dní odo dňa potvrdenia jeho prijatia. Túto lehotu možno predĺžiť o ďalších 30 dní, ak si to vyžaduje náročnosť preverenia. Zodpovedná osoba o predĺžení lehoty písomne s odôvodnením upovedomí oznamovateľa.
3. Ak je potrebné oznámenie doplniť alebo spresniť, zodpovedná osoba bezodkladne vyzve oznamovateľa na doplnenie alebo spresnenie a určí na to primeranú lehotu. Ak oznamovateľ doplní alebo spresní oznámenie po uplynutí lehoty podľa odseku 2 určenej na preverenie oznámenia, zodpovedná osoba začne preverovanie ako vo vzťahu k novému oznámeniu.
4. Ak je to potrebné, zodpovedná osoba môže prizvať na preverenie oznámenia ďalšiu osobu, najmä osobu s odbornými znalosťami v oblasti, ktorej sa oznámenie týka. Prizvaná osoba je viazaná povinnosťou mlčanlivosti o totožnosti oznamovateľa a dotknutej osoby a o obsahu oznámenia.
5. Oznámenie nesmie preverovať osoba,
6. proti ktorej oznámenie smeruje, ani osoba v jej riadiacej pôsobnosti,
7. ktorá sa zúčastnila na činnosti, ktorá je predmetom oznámenia,
8. o ktorej nepredpojatosti možno mať dôvodné pochybnosti vzhľadom na jej vzťah k oznamovateľovi alebo k predmetu oznámenia.
9. Ak oznámenie nemôže preveriť zodpovedná osoba z dôvodov uvedených v  odseku 5, osobu, ktorá oznámenie preverí určí minister.
10. Organizačné útvary a zamestnanci sú na základe žiadosti zodpovednej osoby povinní poskytnúť súčinnosť pri preverovaní oznámenia, prerokovaní výsledkov preverenia a spísaní zápisnice z preverenia oznámenia.
11. Osoba, ktorá preveruje oznámenie, je oprávnená
12. vstupovať do nehnuteľností, zariadení a dopravných prostriedkov v správe zamestnávateľa a rozpočtových organizácií alebo príspevkových organizácií zriadených ministerstvom, a ktoré sú nimi využívané,
13. vyžadovať predloženie originálov dokladov, záznamov dát na pamäťových médiách, ich výpisov, vyjadrení a ostatných informácií potrebných   
    na preverenie oznámenia a na zabezpečenie dôkazov o prípadnej protispoločenskej činnosti,
14. vyhotovovať kópie originálov dokladov, záznamov dát na pamäťových médiách, ich výpisov, vyjadrení a ostatných informácií potrebných   
    na preverenie oznámenia a na zabezpečenie dôkazov o prípadnej protispoločenskej činnosti a nakladať s nimi,
15. vyžadovať od preverovanej osoby a zamestnávateľa súčinnosť potrebnú   
    na preverenie oznámenia.
16. O preverení oznámenia sa vyhotoví zápisnica podľa vzoru v prílohe č. 2, ktorú zodpovedná osoba odovzdá ministrovi.
17. Ak sa oznámenie preverovaním preukázalo ako opodstatnené, zodpovedná osoba v zápisnici navrhne opatrenia na nápravu, organizačný útvar, ktorý ich má prijať a termíny na ich splnenie. Po uplynutí navrhovanej lehoty príslušný organizačný útvar predloží zodpovednej osobe informáciu o prijatých opatreniach.
18. Zodpovedná osoba písomne oboznámi oznamovateľa s výsledkom preverenia oznámenia a s opatreniami, ak sa prijali na základe preverenia oznámenia, do desiatich dní od skončenia preverenia oznámenia. Ak bolo preverenie oznámenia skončené postúpením veci na vybavenie podľa Trestného poriadku alebo osobitného predpisu,[[2]](#footnote-2)) zodpovedná osoba si vyžiada výsledok vybavenia v rozsahu, v akom to umožňuje osobitný predpis, a do desiatich dní od doručenia tohto výsledku s ním oboznámi aj oznamovateľa, ak oznámenie nebolo podané anonymne
19. Oznámenie, ktoré preukázateľne nebolo urobené v dobrej viere, sa podľa konkrétnych okolností prípadu môže považovať za závažné porušenie služobnej disciplíny alebo závažné porušenie pracovnej disciplíny.

## **Čl. 6 Odvetné opatrenia**

1. Odvetné opatrenia voči oznamovateľom sú zakázané.
2. Nikto nesmie byť vystavený diskriminácii, disciplinárnemu konaniu, skončeniu pracovnoprávneho vzťahu alebo inému postihu za oznámenie protispoločenskej činnosti podané v dobrej viere alebo za odmietnutie podieľať sa na protispoločenskej činnosti. To neplatí, ak sa oznamovateľ podieľal na oznamovanej protispoločenskej činnosti.
3. Za odvetné opatrenie sa na účely tejto smernice považujú najmä hrozby a pokusy o odvetu, izoláciu od ostatných zamestnancov, ponižovanie, zamedzenie kariérneho postupu, dočasné preloženie bez súhlasu zamestnanca, nepriaznivé pracovné hodnotenie alebo referencie, pokarhanie, znevýhodnenie, predčasné ukončenie pracovnoprávneho vzťahu na dobu určitú zo strany zamestnávateľa, ukončenie pracovného pomeru zo strany zamestnávateľa, znevažovanie dôstojnosti, ohováranie a iné poškodenie dobrej povesti, odvolanie z funkcie vedúceho zamestnanca, účelovú zmenu miesta výkonu práce, šikanovanie alebo iné formy obťažovania alebo diskriminácie.
4. Za odvetné opatrenie sa na účely tejto smernice nepovažuje právny úkon súvisiaci so skončením pracovnoprávneho vzťahu alebo jeho zmenou, ktorý je dôsledkom právnej skutočnosti, ktorá nezávisí od posúdenia alebo rozhodnutia zamestnávateľa alebo preukázateľne nesúvisí s oznámením zamestnanca o protispoločenskej činnosti.
5. Ak sa zamestnanec domnieva, že skončenie pracovnoprávneho vzťahu alebo jeho zmena sa uskutočňuje ako odvetné opatrenie, má právo oznámiť podozrenie o odvetnom opatrení zodpovednej osobe ešte pred jej uskutočnením.
6. Zodpovedná osoba je povinná preveriť oznámenie oznamovateľa o tom, že sa proti nemu uplatňuje odvetné opatrenie.
7. Pri podávaní, prijímaní, evidencii a preverovaní oznámenia o odvetnom opatrení sa postupuje podľa čl. 4 a 5.
8. Zodpovedná osoba podáva do 15 dní od ukončenia preverenia oznámenia o odvetnom opatrení správu o výsledku preverenia oznámenia o odvetnom opatrení ministrovi a dotknutému zamestnancovi. Ak sa podozrenie o odvetnom opatrení potvrdí, zodpovedná osoba navrhne nápravné opatrenia alebo preventívne opatrenia na zabránenie odvetného opatrenia.
9. Voči osobe, ktorá uplatňuje odvetné opatrenie, sa postupuje podľa § 18 zákona o ochrane oznamovateľov.

## **Čl. 7 Ochrana zamestnanca**

1. Oznamovateľ, ktorý podal oznámenie o závažnej protispoločenskej činnosti orgánu činnému v trestnom konaní alebo správnemu orgánu, môže požiadať o postavenie chráneného oznamovateľa podľa § 3 a 4 zákona o ochrane oznamovateľov v rámci trestného konania alebo podľa § 5 a 6 zákona o ochrane oznamovateľov v rámci konania o správnom delikte.
2. Na základe postavenia chráneného oznamovateľa zamestnávateľ nemôže urobiť právny úkon alebo vydať rozhodnutie v pracovnoprávnom vzťahu (ďalej len „pracovnoprávny úkon“) voči zamestnancovi, na ktorý nedal súhlas, len so súhlasom úradu. Každý právny úkon zamestnávateľa voči takému zamestnancovi vykonaný bez súhlasu úradu je neplatný.
3. Súhlas úradu sa nevyžaduje, ak sa pracovnoprávnym úkonom podľa odseku 2 priznáva nárok, alebo ak ide o pracovnoprávny  úkon súvisiaci so skončením pracovnoprávneho vzťahu, ako dôsledok právnej skutočnosti, ktorá nesúvisí od posúdenia zamestnávateľa.
4. Ak sa oznamovateľ domnieva, že v súvislosti s oznámením bol voči nemu urobený pracovnoprávny úkon, s ktorým nesúhlasí, môže požiadať úrad do 15 dní odo dňa, keď sa dozvedel o  pracovnoprávnom úkone, s ktorým nesúhlasí, o pozastavenie jeho účinnosti.
5. Ak úrad pozastaví účinnosť podľa odseku 4, účinnosť pozastavenia oznámenia sa začína dňom doručenia potvrdenia oznamovateľovi. Pozastavenie účinnosti pracovnoprávneho úkonu zamestnávateľa na základe potvrdenia o jeho pozastavení vydaného úradom sa skončí uplynutím 30 dní   
   od doručenia potvrdenia oznamovateľovi. Doručením návrhu   
   na nariadenie neodkladného opatrenia na súd počas tejto lehoty sa trvanie pozastavenia účinnosti pracovnoprávneho úkonu predlžuje až do nadobudnutia vykonateľnosti rozhodnutia súdu o tomto návrhu.

## **Čl. 8 Povinnosť zachovávať mlčanlivosť**

1. Zodpovedná osoba, zamestnávateľ, zamestnanci sú povinní pri preverovaní oznámenia zachovávať mlčanlivosť o totožnosti oznamovateľa, toho, proti komu oznámenie smeruje a o skutočnostiach, o ktorých sa dozvedeli pri prijímaní a preverovaní oznámenia.
2. Zodpovedná osoba vždy kontaktuje oznamovateľa tak, aby nedošlo k prezradeniu jeho identity.
3. Povinnosť zachovávať mlčanlivosť o totožnosti oznamovateľa trvá aj po skončení preverovania alebo po skončení vyšetrovania orgánov činných v trestnom konaní, a to aj vtedy, ak sa podozrenie z protispoločenskej činnosti nepreukázalo, a po ukončení štátnozamestnaneckého pomeru alebo pracovného pomeru osoby podľa odseku 1 s ministerstvom.

## **Čl. 9** **Spracúvanie osobných údajov a ochrana osobných údajov oznamovateľa**

1. Pri spracúvaní osobných údajov získaných pri preverovaní oznámenia   
   sa postupuje podľa osobitného predpisu.[[3]](#footnote-3))
2. Zodpovedná osoba na účely evidencie a preverovania oznámenia spracúva osobné údaje v rozsahu
3. meno, priezvisko, pobyt oznamovateľa; ak ide o zamestnanca ministerstva spracúva aj názov organizačného útvaru, na ktorom je oznamovateľ zaradený, ak ide o zamestnanca rozpočtovej organizácie alebo príspevkovej organizácie zriadenej ministerstvom, spracúva namiesto názvu organizačného útvaru názov príslušnej organizácie,
4. meno, priezvisko osoby, voči ktorej je oznámenie podané; ak ide o zamestnanca ministerstva jej funkcia a názov organizačného útvaru, na ktorom je zaradená; ak ide o zamestnanca rozpočtovej organizácie alebo príspevkovej organizácie zriadenej ministerstvom, spracúva namiesto názvu organizačného útvaru a funkcie názov príslušnej organizácie,
5. meno, priezvisko osoby, ktorá podáva zodpovednej osobe k oznámeniu vysvetlenie, jej funkcia a názov organizačného útvaru, na ktorom je zaradená; ak nejde o zamestnanca ministerstva, spracúva namiesto názvu organizačného útvaru názov príslušnej organizácie.
6. Osobné údaje uvedené v odseku 2 sa uchovávajú päť rokov odo dňa prijatia oznámenia.
7. Oznamovateľ poskytuje aktuálne osobné údaje.
8. Oznamovateľ má právo
9. žiadať o prístup k svojim osobným údajom,
10. žiadať o opravu, vymazanie alebo obmedzenie spracúvania svojich osobných údajov,
11. namietať spracúvanie svojich osobných údajov,
12. podať návrh na začatie konania na Úrade na ochranu osobných údajov.

## **Čl. 10**

## **Zrušovacie ustanovenie**

Zrušuje sa smernica č. 2/2020, ktorou sa určujú podrobnosti o podávaní oznámení, preverovaní oznámení, evidencii oznámení a ďalších opatreniach súvisiacich s oznamovaním protispoločenskej činnosti.

## **Čl. 11 Účinnosť**

Táto smernica nadobúda účinnosť 15. mája 2022.

**minister**

## **Zoznam príloh**

Prílohy:

1. Zápisnica o ústnom oznámení
2. Zápisnica z preverenia oznámenia

## **Obsah**

[Smernica č. 40/2022 o](#_Toc102473269) protispoločenskej činnosti

[Čl. 1 Úvodné ustanovenia 1](#_Toc102473271)

[Čl. 2 Základné pojmy 2](#_Toc102473272)

[Čl. 3 Podávanie oznámení 3](#_Toc102473273)

[Čl. 4 Prijímanie a evidencia oznámení 4](#_Toc102473274)

[Čl. 5 Preverovanie oznámení 5](#_Toc102473275)

[Čl. 6 Odvetné opatrenia 6](#_Toc102473276)

[Čl. 7 Ochrana zamestnanca 7](#_Toc102473277)

[Čl. 8 Povinnosť zachovávať mlčanlivosť 8](#_Toc102473278)

[Čl. 9 Spracúvanie osobných údajov a ochrana osobných údajov oznamovateľa 8](#_Toc102473279)

[Čl. 10](#_Toc102473280) [Zrušovacie ustanovenie 9](#_Toc102473281)

[Čl. 11 Účinnosť 9](#_Toc102473282)

[**Zoznam príloh 10**](#_Toc102473283)

[**Obsah 11**](#_Toc102473284)

1. ) Smernica č. 42/2022 o protikorupčnom koordinátorovi. [↑](#footnote-ref-1)
2. ) Napríklad zákon č. 372/1990 Zb. o priestupkoch v znení neskorších predpisov, zákon č. 10/1996 Z. z. o kontrole v štátnej správe v znení neskorších predpisov. [↑](#footnote-ref-2)
3. ) Nariadenie Európskeho parlamentu a Rady (EÚ) č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) zo dňa 27. apríla 2016 a zákon č. 18/2018 Z. z. o ochrane osobných údajov v znení neskorších predpisov. [↑](#footnote-ref-3)